**HELYI ESÉLYEGYENLŐSÉGI PROGRAM 2017. ÉVI ÁTTEKINTÉSE**

**INTÉZKEDÉSI TERV - ELÉRT EREDMÉNYEK - 2015-2017**

**A mélyszegénységben élők és a romák esélyegyenlősége:**

**I./1. Közfoglalkoztatás**

A Budapest Főváros II. Kerületi Önkormányzat a ***2015., 2016. és 2017. évben is bekapcsolódott a közfoglalkoztatásba.***

A közfoglalkoztatottak által betöltött munkakörök az alábbiak voltak: segédmunkás, ügyviteli alkalmazott, kertészeti kisegítő, adminisztrátor, irattáros, karbantartó, pénzügyi asszisztens, gépész technikus.

A Polgármesteri Hivatalban 2015. évben 75 fő, 2016. évben 47 fő, 2017. május hónapig 22 fő foglakoztatására volt lehetőség a közfoglalkoztatás keretein belül.

2015. januártól 2017. májusáig terjedő időszakban a volt közfoglalkoztatottak közül 11 fő továbbfoglalkoztatására került sor a Polgármesteri Hivatalban az Mt. és a Ktv. hatály alatt, ők - néhány kivétellel - jelenleg is a Hivatal munkavállalói, köztisztviselői.

**I./2. A lakhatás támogatása, szociális bérlakások biztosítása**

2016. december 31-én a Budapest Főváros II. Kerületi Önkormányzat tulajdonában 371 db bérbe- vagy használatba adás útján hasznosított, illetve 13 db üres, szociális lakás állt. Ez az állomány nem tartalmazza azon ingatlanokat, melyekben az Önkormányzat nem rendelkezik 100 %-os tulajdonnal, pl.: társasházi közös tulajdon, korábbi társbérlet, illetve amelyek műszaki állapotuk miatt egyáltalán nem hasznosíthatóak. A lakásállomány száma az utóbbi években folyamatosan csökkent, melynek oka az ingatlanok bérlők részére, vagy pályázat útján történő elidegenítése.

Az Önkormányzat alapvető érdeke, hogy vagyonát hatékonyan kezelve olyan mennyiségű és minőségű lakást tartson fenn közép- és hosszútávon, amely egyrészről a kötelezően ellátandó feladatainak maradéktalan megvalósítását szolgálja, másrészt az ésszerű és hatékony gazdálkodásnak megfelelően pozitív szaldóval biztosítja a lakásvagyon folyamatos fenntartását.

A megmaradó, alapterületükben megfelelő és - akár minimális ráfordítással - rendeltetésszerű használatra alkalmas bérlakásokat az Önkormányzat elsősorban elhelyezési kötelezettségeinek teljesítésére, másodsorban - lehetőségeihez mérten - pályázat kiírásával a szociálisan rászorulók támogatására fordítja.

A ***lakásállomány******kb. 1/5-ét szociális bérlakások*** képezik. Ezen lakások mindegyike komfortos, vagy összkomfortos komfortfokozatú, döntő hányaduk a kerület belső részén (Viziváros, Óbuda-Újlak) helyezkedik el.

A lakások szociális alapú bérbeadásának feltételeit az önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (Vagyonrendelet) szabályozza.

Az Önkormányzat ***2015-ben huszonnégy***, a Budapest II. kerület Lajos u. 18-20./Bécsi út 17-21. szám alatti épületben található üres lakásra, míg ***2016-ban hét***, a kerület különböző részein fekvő üres ***lakásra hirdetett szociális bérlakás pályázatot***. A ***következő pályázat*** várhatóan ***2017. június hónapban*** kerül kiírásra a Budapest II. kerület Lajos u. 18-20./Bécsi út 17-21. szám alatti épületben időközben megüresedett négy üres lakás bérbe adása érdekében.

A Budapest Főváros II. Kerületi Önkormányzat Képviselő-testülete 2015. február 27-én elfogadta a szociális igazgatásról és egyes szociális és gyermekjóléti ellátásokról szóló 3/2015. (II.27.) számú új önkormányzati rendeletét. 2015. március 1-jétől a rendelet bevezette a települési támogatások egyik formájaként a ***lakhatási támogatást*** a normatív lakásfenntartási támogatás kiváltására. A jövedelemhatárt a rendelet az öregségi nyugdíjminimum 250 %-ban, egyedül élő személynél 280 %-ban határozta meg, azzal, hogy a hasznosítható vagyonnal rendelkezők nem jogosultak a támogatásra. A támogatás összege pedig függ a kérelmező háztartásában az egy fogyasztási egységre jutó jövedelemtől, vagyis arányosan csökken a jövedelem növekedésével.

Az önkormányzat helyi szociálpolitikai eszközökkel is segíti a lakásvásárlást, felújítást. ***Lakás építéséhez, vásárlásához, felújításához, korszerűsítéséhez nyújtható támogatás***, mely kamatmentes kölcsön, illetve vissza nem térítendő formában adható.

A kamatmentes kölcsön legfeljebb 2 millió forint lehet, melyet 10 év alatt kell visszafizetni.

A vissza nem térítendő támogatás 600 ezer forint lehet, melyet abban az esetben kaphat a kérelmező, ha a családjában önmaga ellátására képtelen, állandó vagy tartós felügyeletre szoruló, súlyosan fogyatékos, vagy rokkantságára tekintettel rendszeres pénzellátásra jogosult személy van.

Vissza nem térítendő támogatásban részesülhetnek azok a fiatal házaspárok is, akik első közös, önálló lakásukat kívánják megvásárolni.

A támogatás igénybevételével lehetőség van arra is, hogy a lakosság korszerűsítse vagy akadálymentessé tehesse a lakását.

**A gyermekek esélyegyenlősége:**

**II./1. Óvodai férőhelyek bővítése**

Átadásra került 2013. októberében az ország első önkormányzati fenntartású Ökumenikus Óvodája 300 új férőhellyel, a Labanc utcai Óvoda pedig további 100 férőhellyel bővült. 2015. évben a Szemlőhegy utcai Óvoda új kétszintes, akadálymentes, energiatakarékos technológiák alkalmazásával kialakított épületszárnnyal gazdagodott, 100 férőhellyel bővült.

***2017-ben az óvodai férőhelyek száma kerületünkben 2409***, több óvodában is korszerűsítési és fejlesztési munkálatokra került sor.

**II./2. Intézményi alapszolgáltatások**

A ***Család- és Gyermekjóléti Központ*** 2016-ban az alábbi feladatokat végezte, melyben a gyermekek, fiatalok számára szervezett szabadidős programokkal, egyéni támogató szolgáltatással kívánt alternatívát, kreatív időtöltést nyújtani a résztvevők számára.

Az ***Erő(d)térben*** kialakult szabadidős tevékenység fókuszában a hatékony prevenciós munka áll. Ennek jegyében történik a szabadidős elfoglaltságok tervezése és lebonyolítása.

Az Erő(d)tér programjait vonzóvá téve, minél több gyermeket kívánnak a kollégák elérni. Az Erő(d)térben lehetőségük van a gyerekeknek, fiataloknak, hogy ***preventív célú szabadidős programok***on vegyenek részt. Az utcai szociális munkát végző kollégák közösségépítő tevékenysége révén állandó visszatérő gyerekcsoport alakult ki, akik napi szinten látogatják az Erő(d)teret és a nyári táborokban is szívesen vesznek részt. Az Erő(d)tér szolgáltatásait igénybe vevő gyermekek, fiatalok mára egy jól összeszokott közösséget alkotnak. Ezek a gyerekek egymást támogatják, az újonnan csatlakozókat befogadják.

Az utcai szociális munkás kollégák figyelemmel kísérik az Erő(d)térbe járó gyerekek iskolai és otthoni helyzetét. A gyerekek mindennapi életéről folyamatosan kapnak információt maguktól az érintettektől. Feladatuknak tekintik a bizalmas légkör kialakítását és fenntartását, hogy probléma esetén szívesen forduljanak hozzájuk a gyermekek. A közös élmények, a támogató bizalmi légkör, a problémák megbeszélése segíti a személyiségfejlődésüket, ami a családi kapcsolataikra, iskola teljesítményükre is pozitívan hat. Ezeket a változásokat a tanárok, szülők egyaránt visszajelzik. Az utcai szociális munkásokhoz nem csak az odajáró gyermekek fordulhatnak a problémáikkal, esetenként a gyerekek szülei kérnek segítséget, tanácsot. Amennyiben szükséges, az utcai szociális munkás kollégák egy-egy gyermek esetében ***konzultálnak*** a szülővel és tanáccsal, tájékoztatással, segítő beszélgetéssel mozdítják elő az általuk észlelt nehézség megoldását, ill. jelzéssel élnek a családsegítők és az esetmenedzserek felé. Az Erő(d)térben működő mentálhigiénés csoport kollégáival, az utcai szociális munkások egy – egy gyermek ügyében, amennyiben szükséges rendszeresen konzultálnak.

Amennyiben szükséges, az utcai szociális munkás kollégák kezdeményezik egy-egy gyermek esetében a konzultációt a szülővel és tanáccsal, tájékoztatással, segítő beszélgetéssel mozdítják elő az általuk észlelt nehézség megoldását. Elsősorban iskolai és tanulási problémák, nevelési módszerek, életvezetési tanácsok voltak a konzultációk témái. Ez 21 szülővel, összesen 245 alkalmat jelentett. Egy-egy gyermek ügyében az utcai szociális munkás tartott kapcsolatot az iskolával, kollégiummal (8 alkalommal).

A ***külső szabadidős programok*** is színesítették az Erő(d)tér kínálatát. A mára hagyományosnak mondható táborok lebonyolítására is sor került, mely az Önkormányzat „egyéb vállalt feladatok” címen kezelt költségvetési keretéből történő támogatásával valósulhatott meg.

* 2016 nyarán, négy több napos tábort szerveztünk:
* 2016. 06. 22-27-ig az un. Balaton kerülő biciklis tábor lebonyolítására került sor, 12 gyerek részvételével.
* Az első Velence táborra 2016.07.13-18. között került sor 14 gyerek részvételével.
* A szigligeti tábor 2016.07.26-29. között, 18 gyermek részvételével került megszervezésre.
* A második velencei tábor 2016.08. 10-15. között a jógázás jegyében zajlott, ebben 12 gyermek vett részt.
* Tanítási időben havonta 1 alkalommal, szombati napon az évszaknak megfelelő szabadidős programokat (korcsolya, görkorcsolya, kalandpark, kerékpár és gyalogtúrák, kiállítások stb.) szerveztek munkatársaink.
* A nyári szünetben szerdai napokon egész napos programokat szerveztek a kollégák. Ezeken a programokon általában 6-15 gyerek vett részt. Négy alkalommal a Római Strandfürdőben voltak, egy alkalommal a Görzenálban, egy alkalommal kerékpárral mentek el a Természettudományi Múzeumba és utána a Budai Várba. Több alkalommal kerékpároztak a gyerekekkel a Kopaszi gátra, vagy görkorcsolyáztak a Duna parton, fociztak a Pap kertben. Voltak bobozni Visegrádon és moziba is ellátogattak.
* Természetesen az ünnepi alkalmakat is megtartották, így volt Mikulás ünnepség, Húsvéti-, Adventi-, Karácsonyi készülődés, Farsangi buli.
* Az immár hagyománnyá vált Családi nap is megrendezésre került a II. kerületi Rendőrkapitánysággal közös szervezésében a pesthidegkúti Klebelsberg Kultúrkúriában április 16-án. A Családi napon vetélkedők, játékok, színes programok - tombola sok ajándékkal, kutyás bemutató, kutya simogató, ÁNTSZ és mentős pavilon - szórakoztatták az odalátogató családokat, gyerekeket.

Az ***Erő(d)tér forgalma 2016-ban 2070 főt jelentett***. A programokon részt vevők száma 121 fő volt. Az Erő(d)tér szolgáltatásait 58 gyerek vette igénybe rendszeresen, a közösségi szolgálatot teljesítők 38-an voltak.

Több éves tapasztalat támasztja alá, hogy azok a gyerekek, akik az Erő(d)tér szolgáltatásait igénybe vették, mind valamilyen szocializációs, iskolai vagy családi problémákkal küzdöttek. Nehézségeik miatt sok esetben az iskolában is marginalizálódott helyzetbe kerültek. Az Erő(d)térben egy megértő közegre és mára már jól működő közösségre találtak. A gyerekek elfogadóak egymás problémáival szemben. Az Erő(d)teret sajátjuknak tekintik, így szinte mindenben szívesen segítenek.

Az Erő(d)teret látogató gyerekek és családok problémáinak megoldásában az utcai szociális munkát végző kollégák szoros együttműködésben tevékenykedtek az iskolai szociális munkással, a pszichológusokkal, tanácsadókkal, családsegítő és esetmenedzser kollégákkal.

Az intézmény lehetőséget biztosít a kollégák számára, hogy szakmai fejlődésük érdekében ***továbbképzéseken, szakmai konferenciákon és szakmai találkozókon*** vegyenek részt. Továbbképzési tervvel rendelkezik az intézmény, ezt az egyik asszisztens kolléga figyelemmel kíséri, követve a szakmai továbbképzés esedékességét.

A havonta megrendezésre kerülő összmunkatársi értekezletek alkalmat adtak az aktuális szakmai dilemmák, felmerülő kérdések megbeszélésére, s ha szükséges volt, akkor tematikus napot szerveztünk, hogy segítsük az elakadások megszüntetését és egységes szakmai véleményt alakíthassunk ki.

A mentálhigiénés csoport munkatársai havi rendszerességgel házi továbbképzés keretében segítették a munkatársak szakmai munkáját.

A szolgálat szakmai egységének kollégái strukturált esetmegbeszélő csoportokat tartottak a Bálint-módszer alkalmazásával.

E mellett kéthetenkénti rendszerességgel szupervízión vesznek részt a kollégák, valamint hétfőnként közös és szervezeti szakmai teamen.

Szakmai tapasztalatcsere keretében meglátogattuk Kecskeméten az SOS Gyermekfalut és annak Utógondozó Otthonát, valamint a Család-és Gyermekjóléti Központot és a Helpi Ifjúsági Házat.

2016-ban minden alkalommal részt vettünk az EMMI megbízásából működtetett szakmai Hálózat regionális megbeszélésein (havi rendszerességgel), és a Fővárosi kerületek család-és gyermekjóléti központjainak szakmai műhelyén, valamint a Budapest Főváros Kormányhivatal Szociális és Gyámhivatala által szervezett értekezleteken, továbbá a szakterületet érintő szakmai rendezvényeken, konferenciákon.

***Nagymértékben nőtt az igény a speciális szolgáltatások iránt, sokan keresik fel a pszichológus kollégákat, a jogászokat, családterapeutákat, fejlesztőpedagógust, valamint eredményesek a csoportfoglalkozások és a prevenciós programok****.*

A tanácsadásban érintettek adatai a következőképpen alakultak: ***pszichológiai tanácsadást*** 2015-ben 68 fő, 2016-ban 89 fő vett igénybe. ***Családterápiában*** 2015-ben 25 család, 2016-ban 58 család részesült. Mediációt 2015-ben 14 alkalommal nyújtottunk, 2016-ban 16 család vett részt ebben a szolgáltatásban. ***Jogi tanácsadást*** 2015-ben 95 fő, 2016-ban 94 fő vett igénybe. ***Családkonzultációt***2015-ben 15, 2016-ban már 35 család számára biztosítottuk. A növekedés oka, hogy a szolgáltatásokról a Budai Polgár kerületi újságban időről-időre olvashatnak a kerületi lakosok, illetve szóróanyagainkat megtalálják a különböző ellátást nyújtó intézményekben, szolgáltatóknál.

A 11 csoporton, közel 70 fő vett részt 2015-ben, 2016-ban 13 csoportot tartottunk 170 fő számára.

**II./3. Prevenció – bűnmegelőzés, baleset-megelőzés**

A ***BRFK II. kerületi Rendőrkapitányság*** - az előző évekhez hasonlóan – 2016. évben is ***kiemelt fontossággal kezelte a bűn - és baleset-megelőzés területét***. Az óvodás, valamint iskoláskorú gyermekek – beleértve a középiskolai korosztályt is – vonatkozásában a kapitányság ***konkrét bűnmegelőzési programokat*** szervezett, melynek során a biztonságos életre nevelésre helyezték a hangsúlyt. Év közben a kerületben működő óvodákban, iskolákban az iskolai egészségnapok, tanításmentes munkanapok alkalmával vettek részt a rendezvényeken, a tanítási időszak vége felé pedig szinte napi rendszerességgel érkeztek a kapitányság felé a felkérések.

Megvalósult programok:

* ***OVI-ZSARU program***: óvodás gyermekekkel beszélgetés a közlekedés veszélyeiről, felkészítésük az önálló közlekedésre
* ***baleset-megelőzési előadások***, KRESZ és kerékpáros ügyességi vetélkedő a kerület hét általános és középiskolájában, egészségnapokon
* ***bűnmegelőzési témájú előadások*** az iskolákban („Egyedül otthon”, „Bulizás veszélyei”)
* ***drogprevenciós*** célzatú interaktív beszélgetések a felsőtagozatos, illetve középiskolás korosztállyal
* *„****Kérdezz a rendőrtől****”* című órák, beszélgetések, szabad témaválasztással
* Cseppkő utcai, Hűvösvölgyi Gyermekotthon meglátogatása, előadások tartása a hátrányos helyzetű gyermekek, nevelőintézetben élő fiatalok számára
* ***„iskola rendőrök”***: a körzeti megbízottak közvetlen kapcsolatot tartanak az intézmény vezetésével, a szülőkkel és tanulókkal, segítve a kisiskolások balesetmentes közlekedését és az iskolásokat veszélyeztető egyéb tényezők megszüntetését; segítséget nyújtanak a baleste- és bűnmegelőzés érdekében kiadott nyomtatványok, közlemények terjesztésében, fokozottan felügyelik az iskola környékének rendjét
* részvétel a Családi napon, továbbá számos egyéb kerületi rendezvényen
* a frekventált helyszíneken ***közlekedési akciók*** szervezése

**A nők esélyegyenlősége**

**III./1. Részmunkaidő-távmunka**

A családbarát munkahely megteremtése érdekében a Polgármesteri Hivatal fokozott figyelmet fordít a GYED-ről, GYES-ről visszatérő munkatársak beilleszkedésének elősegítésére. Fontos, hogy a GYES, GYED folyamán a kisgyermekes szülő ne essen ki teljesen az információ-áramlásból, szakmai és emberi kapcsolatait megtartsa munkahelyével és kollégáival. A GYES, GYED folyamán a kisgyermekes szülő meghívást kap a hivatal rendezvényeire, ünnepségeire (karácsonyi ünnepség, mikulás ünnepség, köztisztviselők napja alkalmából tartott rendezvény).

A hivatal törekszik a részmunkaidős foglalkoztatás minél szélesebb körben történő alkalmazására, ahol a részmunkaidős foglalkoztatás megvalósítható. 2017. májusában ***5 fő kisgyermeket nevelő női munkavállaló dolgozik részmunkaidőben.***

Az éves szabadság igénybevételénél az óvodai és iskolai szünetekre figyelemmel van a munkáltató. A munkaidő-beosztásnál a munkáltató figyelembe veszi a gyermekgondozási és oktatási intézmények nyitva tartását, és amennyiben ezen időszakon túli munkavégzést rendel el, a dolgozót legalább 24 órával előbb arról tájékoztatja.

A családos munkavállalók számára a munkáltató ***munkaidő kedvezményt*** biztosít az alábbiak szerint. Havi 2 óra munkaidő kedvezmény biztosítása egy 14 éven aluli gyermeket nevelő munkavállaló számára. Havi 4 óra munkaidő kedvezmény biztosítása a kettő vagy több 14 éven aluli gyermeket nevelő; életkortól függetlenül fogyatékos gyermeket nevelő; vagy legalább egy 14 éven aluli gyermeket egyedül nevelő munkavállaló számára.

**III./2. Gyermekek napközbeni ellátásának biztosítása**

**Bölcsődei ellátás:**

Az intézmények jól felszereltek, ízlésesen berendezett szobákkal, életkornak megfelelő játékokkal rendelkeznek. ***Egyesített Bölcsőde 6 tagintézményében*** 390 alapellátási és 54 szolgáltatási férőhelyen nyújt a családok számára napközbeni ellátást. A ***6 magánbölcsőde*** pedig összesen 230 férőhelyet működtet.

Két tagintézményben ***gyermekfelügyeleti***, illetve ***játszócsoport*** is működik, hiszen azoknak a családoknak is lehetőséget kell nyújtani, akik a hét csak bizonyos napjain szeretnék gyermekeiket közösséghez szoktatni, játszócsoportokban pedig a szülők jelenlétében ismerkedhetnek a kicsik a közösségi élet szabályaival és együtt játszhatnak a bölcsőde által biztosított kedvező körülmények között. A szülők hasonló korú gyermeküket nevelő szülőkkel találkozhatnak, beszélgethetnek velük, a kisgyermeket nevelőknek, pedig ha valaki igényli, segítséget nyújtanak nevelési, egészségügyi gondok megoldásában. A 2016-os évben a Budagyöngye és a Törökvész Bölcsőde gyermekfelügyeleti csoportjába 85 fő járt, a játszócsoportba 60 család jelenik meg heti rendszerességgel.

Szerencsésnek mondható, hogy már mind a 6 tagintézményben kialakításra került ***sószoba***, ahol a gyermekek prevenció jelleggel rendszeresen járhatnak. A száraz sószobák előnye, hogy a só jótékonyan hat az immunrendszerre, segít megelőzni az akut megbetegedéseket és csökkenti az allergia okozta légzőszervi panaszokat.

Az alapellátás keretén belül ***mindegyik bölcsőde fogad spontán integrációban megkésett fejlődésmenetű, sajátos nevelési igényű kisgyermeket***, de elsősorban a Budagyöngye Bölcsőde az, amely tárgyi és személyi feltételeiben leginkább felkészült a korai integrációra. Itt van logopédiai szoba, tornaterem, szenzoros szoba, hidroterápiás medence. A kerület Pedagógiai Szakszolgálatával kötött megállapodás alapján a gyógypedagógiai szakemberek főként itt végzik fejlesztő tevékenységüket.

**Családi napközik:** (2017. január 1-től „napközbeni gyermekfelügyelet” megnevezéssel)

Kerületünkben ***18 családi napközi*** összesen ***151 férőhellyel*** üzemel. A családi napközik szolgáltatónkként 5-7 fő gyermeket látnak el. Leginkább a bölcsődés korosztálynak van igénye a szolgáltatásra, illetve egyre több az iskolásokat ellátó vagy valamilyen okból speciális ellátást igénylő kisgyermekeket fogadó családi napközi is. A családi napközi kialakítható saját otthonban, vagy más, e célra kialakított ingatlanban is, mindegyikre van példa a kerületben. A családi napközi, mint alternatív gyermekellátó intézmény feltétlenül betölti azt a szerepét, hogy klasszikus intézményi hiányban megfelelő szabályozott alternatívát jelentsen az ellátások terén.

**Házi gyermekfelügyelet:** (2017. január 1-től „napközbeni gyermekfelügyelet” megnevezéssel)

A házi gyermekfelügyeletet a Család- és Gyermekjóléti Központon belül, jelenleg ***9 fő házi gyermekfelügyelő*** megbízási szerződéssel végzi a koordinátor irányításával. 2016. december 31-éig 45 családdal álltunk kapcsolatban. Többnyire egyszülős családok veszik igénybe a szolgáltatást, akik nagyszülőkre, barátokra nem számíthatnak. Ők olyan édesanyák, akik a munkájuk megtartása miatt igénylik a szolgáltatásunkat. Gyakran előfordul, hogy a szülő vagy a gyermek betegsége miatt kérik a segítséget, de gyakori az ikerszülések esete is. A szolgáltatásunkban részesülő családoknál más problémák is felszínre kerülnek az igénybevétel során (például: anyagi, mentális, párkapcsolati, nevelési vagy jogi probléma) az intézményben lehetőség van a problémák orvoslására. Éves szinten ***átlagosan havonta 20 család és 27 gyermek*** veszi igénybe a szolgáltatást. A házi gyermekfelügyelők részére havi egy alkalommal ***esetmegbeszélő team***et tartanak, ahol megbeszélhetik a problémákat, a családban tapasztaltakat, esetleges változásokat és a családokkal való kapcsolatukat. Tavasszal 2-3 napos ***házi továbbképzés***sel segítik az egységes szakmai munka színvonalának emelését.

**Az idősek esélyegyenlősége**

**IV./1. Térfigyelő rendszer**

A lakosság – köztük az idősek – biztonságérzetének növelése érdekében folytatódott a kerületben a térfigyelő rendszer hatékony működésének biztosítása. ***2017. májusában 47 darab térfigyelő kamerát*** működtetünk a kerületben, annak „belső részén” 22 fix kamera van elhelyezve, Hidegkúton pedig 5, ezen kívül van még 20 db mobil kamera.

A térfigyelő kamerák üzemeltetését az Önkormányzat Buday L. utca 5/c. sz. alatti irodájában - a Városrendészeti és Környezetvédelmi Iroda Bűnmegelőzési és Ügyfélszolgálati csoportja működik itt - végzik a közterület-felügyelet munkatársai 0-24 órában, a hidegkúti térfigyelő rendszer képeit pedig a Hidegkúti Rendészeti Központban követik.

A BRFK és a II. kerületi Önkormányzat megállapodása alapján létezik egy ***ún.” kivonuló szolgálat”*** is, mely 1 fő közterület-felügyelőből és 1 fő rendőrből áll, célja Budapest II. kerület frekventált, látogatott környékeinek biztonságának erősítése, a közterületen állandó jelenlét biztosítása, továbbá a vagyon elleni és erőszakos bűncselekmények visszaszorítása. A városrendészet és a rendőrség közös járőrszolgálata több száz elkövetőt ért már tetten.

A Hidegkúti Rendészeti Központban, illetve a Városrendészet Keleti Károly u. 15. sz. alatti irodájában, valamint a 2016. évben a Buday László utcai Bűnmegelőzési és Ügyfélszolgálati csoportnál is telepítésre került a ***„Helpy-Net” elnevezésű program***, az utóbbi helyen 0-24 óra között elérhető az ügyeletes.

A program lényege, hogy a kerületben lakók, korosztálytól függetlenül, térítésmentesen, egy applikáció használatával azonnali segítséget tudnak kérni a felügyelőktől.

Az applikáció GPS segítségével láthatóvá teszi a segítséget kérő tartózkodási helyét, továbbítja a telefonszámát, valamint az igényelt segítség meghatározását is (S.O.S., orvosi segítség, idegen személy). Az alkalmazás segítségével azonnal kapcsolatba lehet lépni a segítséget kérővel.

**IV./2. Szociális és közművelődési szolgáltatások bővítése**

2005. óta tartanak a „Nagyik a hálón” majd az ***„Internet Kortalanul” tanfolyamok***, melyek célja az idősebb korosztály számára lehetőséget teremteni az új információszerzési, tájékozódási és kommunikációs lehetőség elsajátításához.

Az önkormányzat több csoportot is indított és indít a közeljövőben is nem csak Hidegkúton, hanem a belső kerületrészekben is. Minden évben több száz idős korú jelentkező szeretne megismerkedni a számítástechnikai eszközök használatával, ezen típusú ismeretszerzési és kommunikációs lehetőséggel.

A tanfolyamvezetők az időskorúak képességeit figyelembe véve segítik a tananyag elsajátítását. A kurzus ingyenes, a részvétel előképzettséget nem igényel. A képzés szünetében közösségek formálódtak.

Az „Internet Kortalanul” tanfolyam a 2014. és 2015. évben 10 kerületi intézményben, 56 csoporttal indult, átlagosan 14 fő, összesen 784 fő részvételével. 2012 óta összesen mintegy háromezren végezték el az informatikai tanfolyamot.

2016-ban is sikerrel folytatódott az Internet Kortalanul II. tanfolyam. Helyi lakosok igényeinek figyelembe vételével a Marczibányi Téri Művelődés Központban folynak az oktatások. Szintén közkedvelt foglalkozás 2015. tavaszától az ***Internet Klub***, ahova heti rendszerességgel tudnak járni az idősebb generáció tagjai, hogy a már megszerzett tudást gyakorolják és elmélyítsék.

Lakossági igényként felmerült az idősebb korosztály részéről, hogy szeretnék fejleszteni a tudásukat az okos eszközökkel kapcsolatosan, ezért az Önkormányzat elindította 2017. májusában az ***„Okosan az okos eszközökről” klub***ot, ahol a kerület lakosai hasznos, gyors, gyakorlati segítséget kaphatnak a már meglévő eszközeik használatához.

***Generációk közötti együttműködés***, közösségi munka keretében a III. sz. Gondozási Központ és a Család- és a Gyermekjóléti Központ fogadta és fogadja a közösségi szolgálatot végző diákokat. A gondozási központok tájékoztatása szerint az együttműködés sikerességét jelzi, hogy a diákok a kötelezően teljesítendő óraszámok után is meglátogatják az időseket a nappali klubokban, s az idősek is örömmel fogadják a gyerekeket, akik változatosabbá teszik napjaikat.

A Kulturális Örökség Napjaalkalmából a 2016. évben is ***helytörténeti sétát*** szervezett az Idősügyi Tanács, az idei évben Pasarétre vezetett a túra. A sétára jelentkezők magas száma miatt az eredetileg egy alakalomra meghirdetett sétát meg kellett ismételni. A Wallenberg-emlékműtől a Torockó téri templomig tartó helytörténeti sétán egy-egy alkalommal 40-50 fő vett részt. A 2016. évben ugyan kevesebb alkalommal, mint az előző években, de folytatódott a kedvezményes áron vásárolt jegyekkel az ***opera és balett előadások látogatása***.

2016. év májusától ***„Retro táncklub”*** indult havi rendszerességgel. A rendezvényeken átlag 40-50 fő táncos lábú lakos vett részt. Elsődleges célként a szabadidő kiváló hangulatú eltöltése fogalmazódott meg a szervezőkben, távlat lehet az a kutatásokon alapuló célkitűzés, hogy a rendszeres tánc az elmét is pallérozza, az olvasásnál és a keresztrejtvény fejtésnél is hatékonyabb a demencia megelőzésében, a tánc, a ritmikus mozgás lassítja az öregedést, csökkenti a stresszt, segítheti a csontritkulás megelőzését, alkalmas a testsúly-kontrollra.

A táncklub változó helyszíneken került megrendezésre, hogy a kerület különböző pontjain élők részt tudjanak venni a zenés-táncos rendezvényeken.

A 2016. évben a ***65 év felettiek számára kiírt novella pályázat***ra egy témakörben lehetett írást benyújtani a szépkorú novellaíróknak: „1956 – a forradalom emlékezete”*c.* témakörben, olyan személyes hangvételű írásokat várt a zsűri, melyek kapcsolódnak a történelmi eseményekhez, emlékezéshez, vagy családi, közösségi emlékeken alapulnak, és segítenek hozzájárulni a közös, társadalmi emlékezéshez.

Az Idősügyi Tanács 2016. év júniusában a 60 év feletti, II. kerületi amatőr művészek számára ***„Kortalanul kreatív”*** címmel ***képző-iparművészeti és népművészeti felhívás***t tett közzé, bármely témájú és technikával készült alkotást be lehetett küldeni a kiállításra. A kiállítás 2016. októberében, az Idősek hónapja alkalmából került megrendezésre, a felhívásra 50 amatőr művész közel 100 alkotása érkezett be.

Az „Idősek világnapján” negyedik alkalommal került megrendezésre a ***dunai hajókirándulás***, 2016. évben is 250 főnek sikerült emlékezetessé tenni e napot.

A 2016. évben is a kerület kulturális életét a ***II. Kerületi Kulturális Közhasznú Nonprofit Kft.*** - működtetésében lévő két művelődési központ – szervezi, koordinálta.

A két művelődési központ az önszerveződő érdeklődés-specifikus klubok, baráti körök tevékenységét segítette, nyugdíjasok részére szervezett könnyű- és komoly zenei programokat, illetve ismeretterjesztő előadásokat.

A színházi és kulturális programokat a kerület két helyszínén szervezik, mindkét helyen ugyanazon előadások láthatóak, így az idősebb korosztály a lakhelyéhez igazodva tudja ezeket látogatni.

Az önkormányzat szakbizottságai ebben az évben is ***pályázati támogatások***at nyújtottak az idősek kulturális, szabadidős és hitéleti rendezvényeihez, tevékenységéhez. A benyújtott pályázati programok elbírálásakor elsődleges szempont volt a program hagyományőrző vagy hagyományteremtő szerepe, a pályázati programba bevont lakossági kör bemutatása, a programok kapcsolódása a kerületi koncepciókhoz.

A kerület a kötelező és az önként vállalt magas szakmai színvonalú szociális ellátásainak, szolgáltatásainak megőrzését vállalta az önkormányzat helyi szociális ellátó rendszerének 2015. évi átalakítása után is. Továbbra is cél, hogy senki ne maradjon ellátás nélkül, s a segítséget kérő, egyénre szabott, differenciált segítséget kaphasson.

Az önként vállalt pénzbeli támogatások közül kiemelendő a ***családok karácsonyi pénzbeli és karácsonyi csomag támogatása****, a* ***kedvezményes élelmiszer-vásárlási lehetőség igénybevétele***, a ***100. életévet betöltött kerületi állampolgárok 100.000, -Ft összegű támogatása***.

2015. októberében ***új támogatási forma***ként bevezetésre került az ***Idősek Világnapja alkalmából nyújtott egyszeri támogatás***. Az Önkormányzat azokat a II. kerületi lakosokat részesíti 5000 Ft értékű Erzsébet-utalvány formájában támogatásban, akik tárgyév október 31. napjáig 65. életévüket betöltik, valamint a tárgyév január 1.- szeptember 30. közötti időszakban települési támogatásban részesültek.

2016. év májusától a ***szociális étkeztetést már*** nem csak munkanapokon, hanem ***munkaszüneti napokon is*** igénybe vehetik azok a szociálisan rászorult személyek, akik más módon nem tudják az étkeztetésüket megoldani.

Az Önkormányzat szolgáltatásainak meghatározott részét továbbra is térítésmentesen, illetve jelképesnek mondható díj ellenében nyújtja, és egyedi esetekben további méltányosságot gyakorol.

2015. novemberében először jelent meg a hiánypótló tájékoztató kiadvány - ***„A II. kerület szociális és egészségügyi kalauza”*** - mely az időseknek is segít eligazodni a kerületi egészségügyi és szociális ellátórendszer címei, elérhetőségei között. A kiadvány felülvizsgálata, kiegészítése megtörtént a 2016. évben.

***Kerület Kártya Plusz***: Az Önkormányzat 2009. óta kedvezményes élelmiszer-vásárlási lehetőséget biztosít az arra rászorulóknak, így a jogosultak a kijelölt élelmiszer boltokban olcsóbban juthatnak hozzá az alapvető élelmiszerekhez.

2014. évtől jelentősen kibővült az a jogosultsági kör, akik anyagi és szociális helyzetüknél fogva kiválthatják a kártyát, a kedvezményesen vásárolható termékek körét is bővítették, valamint 2015. január 12-től a kedvezmény mértéke is növekedett 20 %-ról 25 %-ra.

A Kerület Kártya Plusz egyben II. Kerület Kártyaként is használható, a kijelölt helyeken 5-20% kedvezmény igénybevételére jogosít.

***Jelzőrendszeres házi segítségnyújtás:*** Az önkormányzat továbbra is biztosítja a 2010. évtől nem kötelező alapszolgáltatást. Az igénylők számának növekedése miatta a 2013. évben 30 új készülék megvásárlása került sor, így 50 készülék helyett 80 készülékkel áll a rászorultak rendelkezésre, a szolgáltatás biztosítása, azt a tudatot nyújtva az időseknek, hogy az esetlegesen előforduló veszélyhelyzetek „egy gombnyomásra” a lehető leghamarabb, szakemberek által elhárításra kerülhetnek.

**IV./3. Egészségügyi és sport szolgáltatások bővítése**

A 2011. novemberében indított ***felnőtt lakossági szűrések***et, a korábbi évekhez hasonlóan évi két alkalommal, tavasszal (májusban) és ősszel (novemberben) szervezte meg az Egészségügyi Szolgálat. A szűrésekre minden alkalommal két telephelyen: a Kapás utcai és a pesthidegkúti Községház utcai rendelőben kerül sor. Az Egészségügyi Szolgálat adatai szerint 2016. évben összesen 223 fő vett részt a szűrővizsgálatokon.

A lakosok örömmel fogadták a kezdeményezést, a szűrések résztvevői közül többen is hangot adtak annak, hogy rendkívül jó ötletnek tartják azt, hogy hétvégeken van lehetőségük az egészségi állapotukat felmérni, bizonyos kockázati tényezőket kiszűrni. Értékelték, hogy a szűrések alkalmával több idő jut a betegségekkel, a kockázatokkal kapcsolatos részletesebb megbeszélésre, az életmódbeli változtatási javaslatokra.

Az évek során több fejlesztés is történt a szűrési programban: 2012-ben az északi séta (nordic walking) oktatással, 2013-ban bőrgyógyászati szűréssel, 2015-ben pedig átfogó kardiológiai szűréssel bővült a szűrések köre. Ez utóbbi olyan pácienseknél történik, akiknél a belgyógyászati szűrés során fokozott szív-érrendszeri kockázatot észlel az orvos.

***Egészségügyi témájú előadások:*** Az Idősügyi Tanács kérésére az Egészségügyi Szolgálat az időskorúak egészségügyi problémáival, ellátásával kapcsolatos tájékoztató, ismeretterjesztő előadások megszervezését vállalta a 2016. évben is, s a „nagy érdeklődésére való tekintettel” 2017-ben is folytatódnak az egészség megőrzését célzó, tájékozató előadások, bőrgyógyászati, gasztroenterológiai, allergia, időskorra jellemző sérülések és azok megelőzése témájában. Az idősek kérésére fül-orr-gégészeti megbetegedésekkel kapcsolatban ismételten lesz előadás.

Az önkormányzat a kiemelt beruházások között tartja számon az ***egészségügyi ágazatot érintő fejlesztések***et, így ***folyamatosan újulnak meg*** mind az alapellátási, mind a szakorvosi ***rendelők***, illetve új beruházások, infrastrukturális fejlesztések is átadásra kerültek.2016. évben a Lipótmezei út 1. szám alatti két háziorvosi praxis a Széher út 10. szám alá költözött, a rendelő felújítása - rendelő és váró helyiség, valamint tároló és öltöző helyiségek kialakítása, burkolatok cseréje, festés és mázolás, világítótestek cseréje - megtörtént.

2016. decemberében adták át a teljesen felújított és modernizált, a II. Kerületi Önkormányzat fenntartásában működő II. Számú Gondozási Központot a Fillér utcában. A 210 millió forintos beruházás keretében ***demenciával élők ellátására alkalmas részleg***et is kialakítottak az épületben, ahol a szociális étkeztetéstől a pszichiátriai segítségnyújtásig számos szolgáltatást vehetnek igénybe a lakosok.

***Rendelőjárat:*** 2017. április 18-tól hétfőtől csütörtökig délelőttönként minden órában rendelői járatot közlekedtet az önkormányzat a Vízivárosból a Rét utcai rendelőbe. A minibuszra több megállóban is felszállhatnak a közlekedésben segítségre szoruló idősebb korú lakosok előzetes jelentkezés után. Fontos kiemelni, hogy csak az önálló közlekedési képességgel bíró, fertőző betegségben nem szenvedő idős betegek eljutását tudják így megoldani, egészségügyi szakszemélyzet biztosítása nélkül.

A közterületen történt beruházásoknak, fejlesztéseknek köszönhetően ***tovább bővültek a kerületben az ingyenes sportolási lehetőségek***. 2016. évben a Mechwart ligetben és a Nagy Lajos téren (Fenyves park) kültéri rekreációs parkok kerültek kialakításra, melyek tavasztól őszig ideális lehetőséget nyújtanak a környéken élők számára erősítésre, nyújtásra, a szabadidő hasznos eltöltésére.

A 2017. évben továbbra is ingyenesen vehetőek igénybe a kerület közterületein található felújított sportparkok, a Vérhalom téri sportpálya, az Üstökös utcai sportpálya, a Pap kerti sportpálya, a Gárdonyi Géza utcai sportpálya, valamint a Sport Kft. kezelésében lévő sportközpontok futópályái (Kolozsvári Tamás utcai Panoráma Sporttelep, Pokorny József Sport- és Szabadidőközpont, illetve a Marczibányi Sportcentrum futópályája).

**IV./4. Prevenció – bűnmegelőzés, baleset-megelőzés**

A ***BRFK II. kerületi Rendőrkapitányság*** által végzett bűnmegelőzési munka kiemelkedő területe 2016. évben is az időskorúak körében végzett bűnmegelőzési tevékenység, az alábbiak szerint:

* a kerületi időseket ellátó intézmények, különböző nyugdíjas klubok, civil szerveződések rendszeres látogatása, ***előadások tartása***
* a lakosság figyelmének felhívása a kerületben élő ***időskorúak sérelmére elkövetett bűncselekményekre***, a kerületi sajtó igénybevételének útján is; aktuális elkövetési magatartásokra, módszerekre történő ***figyelemfelhívás***
* 2016. évben mind a Járási Közbiztonsági Egyeztető Fórum, mind a Lakossági Konzultáció témája az idősek sérelmére elkövetett bűncselekmények visszaszorítása volt
* a kapitányság rendszeresen részt vesz az Idősügyi Tanács ülésein
* a kapitányság a szociális jelzőrendszer tagjaként az ***áldozatvédelem*** kérdésével is rendszeresen foglalkozik, az idős emberek részére folyamatos és rendszeres tájékoztatást adnak arra az esetre, ha áldozattá válnának, mi a teendő, hova fordulhatnak, kitől kérhetnek segítséget.

**A fogyatékkal élők esélyegyenlősége**

**V./1. Akadálymentesítés**

***A kerületi beruházások megvalósítása, közintézmények korszerűsítése, felújítása az akadálymentesítés követelményeinek megfelelően kerül kivitelezésre. Például:***

* 2015. szeptemberében a ***Szemlőhegy utcai Óvoda*** új, kétszintes, ***akadálymentes***, energiatakarékos technológiák alkalmazásával kialított épületszárnnyal gazdagodott
* kerekes székesek és a babakocsit toló kismamák zavartalan közlekedése érdekében 2015. május hónapban sor került a ***Fény utcai piac*** üzletsora előtti járda lekeskenyítésére és egyúttal a ***lejtős rámpa kiszélesítésére***
* 2016. októberében sor került a teljes körűen felújított és ***akadálymentesített Mansfeld Péter park*** átadására
* 2016. évben megvalósult a II. Kerületi Önkormányzat fenntartásában működő ***II. számú Gondozási Központ*** teljes körű felújítása és modernizációja, az egyes szintek ***akadálymentes használatát lift segíti*** ezentúl.

**V./2. Lakossági tájékoztató fórum**

A fogyatékkal élők ***információhoz való hozzáférése akadályozottságának mérséklését*** az alábbi megoldások is segítik.

A közterületi WiFi-program keretében a Mechwart ligetben, a Lövőház utcában és a hűvösvölgyi végállomásnál lévő Bánffy György Emlékparkban, továbbá a Vérhalom téren is elérhető az ***ingyenes közterületi internet-szolgáltatás***. 2017-ben összesen 506 fő igényelt hozzáférést a szolgáltatáshoz.

A szolgáltatás nem csak a fogyatékkal élők, hanem más célcsoportok – nők, idősek – esélyegyenlőségének biztosítását is szolgálja.

A kerület lakossága - köztük valamennyi célcsoport - a II. kerületi ***„Budai Polgár” c. folyóirat*** hasábjain, az ***önkormányzat és intézményei*** folyamatosan frissülő ***honlapján***, továbbá az önkormányzat által kiadott ***tájékoztató dokumentumok*** alapján szerezhet tudomást a kerületi intézmények szolgáltatásairól, az elérés módjáról, feltételeiről.

Az Önkormányzat honlapjáról elérhető az az online, webes alkalmazás, ***„e-bejelentő”***, amellyel a polgárok az interneten keresztül is bejelenthetik a környezetükben észlelt problémákat úgy, hogy azokat a Polgármesteri Hivatal a lehető leggyorsabban feldolgozhassa és kezelhesse.

**V./3. A fogyatékkal élők foglalkoztatásának elősegítése**

A ***Polgármesteri Hivatal*** folyamatosan törekszik a fogyatékkal élők foglalkoztatásának elősegítésére, ügykezelő-iktató munkakörben ***2 fő hallássérült munkavállalót*** foglalkoztat.

A Polgármesteri Hivatalban a csökkent munkaképességű és/vagy fogyatékkal élő dolgozóknak a munkáltató havi 4 óra egészségügyi és betegségmegelőzési célú ***munkaidő kedvezményt*** biztosít.

A munkáltató a krónikus betegségben szenvedő, rendszeres kezelés alatt álló munkavállalók részére engedélyezi, hogy kezelésüket - amennyiben az írásbeli szakorvosi ajánlás vagy vélemény alapján indokolt - a munkaidő egy részében, havi 4 óra időtartamot meg nem haladóan vehessék igénybe.

2015-ben ***Fogyatékos-barát Munkahely címet*** kapta meg a II. Kerületi Önkormányzat cége *a* ***II. Kerületi Városfejlesztő Zrt.*** A vállalat évek óta alkalmaz mozgásukban korlátozott munkatársakat az ügyfélszolgálaton.

***A fogyatékkal élők foglalkoztatási esélyeinek növelése, foglalkoztatási mutatóinak javítása érdekében több*** – a II. Kerületi Önkormányzat anyagi támogatását is élvező – ***civil szervezet is tevékenykedik, például:***

* *Civitan Club Budapest-Help Egyesület*: kertészetet, értelmi fogyatékosok nappali otthonát és lakóotthont működtet a kerületben, egész napos hasznos elfoglaltságot nyújt, valamennyi ellátott részmunkaidőben virágtermesztéssel, kertkarbantartással és kertépítéssel foglalkozik. Az egyesület munkáját önkéntesek és közfoglalkoztatottak is segítik, melynek társadalmi jelentősége lehet, hogy a foglalkoztatottak visszakerülhetnek a munka világába, az ellátottak pedig az integrált foglalkoztatás jelentőségét a gyakorlatban is átélhetik.
* *Egalitás Alapítvány Támogató Szolgálata*: célja a célcsoport társadalomba való beilleszkedésének, foglalkoztatásának elősegítése, életfelvételeinek javításához szükséges szolgáltatások nyújtása. 2016-tól tervezi az alapítvány, hogy Foglalkoztatási Rehabilitációs Szolgálatot működtetnek fogyatékos emberek nyílt munkaerő-piacon vagy védett környezetben történő munkahelykeresésének, foglalkoztatásának segítése érdekében. A munkába bevonnak 5 mozgássérült személyt, ezzel is támogatva a fogyatékos emberek munkavállalását. Évi 1 alkalommal munkavállalást segítő készségfejlesztő gyakorlati tréningeket tartanak.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Új IT táblázat** | **A** | **B** | **C** | **D** | **E** | **F** | **G** | **H** | **I** | **J** |
| **Intézkedés sorszáma** | **Az intézkedés címe, megnevezése** | **A helyzetelemzés következtetéseiben feltárt esélyegyenlőségi probléma megnevezése** | **Az intézkedéssel elérni kívánt cél** | **A célkitűzés összhangja egyéb stratégiai dokumentumokkal** | **Az intézkedés tartalma** | **Az intézkedés felelőse** | **Az intézkedés megvalósításának határideje** | **Az intézkedés eredményességét mérő indikátor(ok)** | **Az intézkedés megvalósításához szükséges erőforrások (humán, pénzügyi, technikai)** | **Az intézkedés eredményeinek fenntarthatósága** |
| I. A mélyszegénységben élők és a romák esélyegyenlősége | | | | | | | | | | |
| 1 | Közfoglalkoztatás | A romák és mélyszegénységben élők között magas a munkanélküliek száma. | Munkanélküliség csökkentése. | Szociális Szolgáltatásszervezési Koncepció, költségvetés | Önkormányzati részvétel a Közfoglalkoztatási Programban foglalkoztatóként. | Szociális és Gyermekvédelmi Iroda, Humánpolitikai Iroda | 2018.06.25 | részt vevők száma, egyéb foglalkoztatottak száma | költségvetés, humán erőforrás, technikai feltételek biztosítása | Önkormányzati döntés alapján folyamatosan fenntartható. A fenntarthatóság kormányzati döntés függvénye is. |
| 2 | A lakhatás támogatása, szociális bérlakások biztosítása | A lakhatás biztonságát a közüzemi hátralékok felhalmozódása veszélyezteti. | A lakhatás biztonságának megteremtése. | Szociális Szolgáltatásszervezési Koncepció, költségvetés, vonatkozó önkormányzati rendeletek | A lakhatás biztonságát megteremtő, a lakhatást segítő pénzbeli támogatási formák biztosítása; önkormányzati lakások szociális helyzet alapján történő bérbeadása pályázat útján. | Szociális és Gyermekvédelmi Iroda, Vagyonhasznosítási és Ingatlan-nyilvántartási Iroda | 2018.06.25 | éves statisztika, jelentés a pénzbeli támogatásokról; szociális bérlakások száma, pályázatok száma | költségvetési és pályázati forrás | Önkormányzati döntés és költségvetési-pályázati forrás biztosítása mellett folyamatosan fenntartható. |
| II. A gyermekek esélyegyenlősége | | | | | | | | | | |
| 1 | Óvodai férőhelyek bővítése | A kerületi demográfiai mutatók alapján nő a gyermekek száma. | Több óvodai férőhely legyen. | Szociális Szolgáltatásszervezési Koncepció, költségvetés, vonatkozó önkormányzati rendeletek, Gazdasági Program | Gyermeklétszámhoz igazodó intézményhálózat működtetése, férőhelyek bővítése. | polgármester, Művelődési Iroda | 2018.06.25 | férőhelyek száma, gyermekek száma | Költségvetési, illetve pályázati forrás, humán erőforrás és a technikai feltételek biztosítása. | A gyermeklétszám és a férőhelyek száma alakulásának folyamatos monitorozása, továbbá önkormányzati döntés és költségvetési, illetve pályázati forrás, humán erőforrás és a technikai feltételek biztosítása mellett fenntartható. |
| 2 | Intézményi alapszolgáltatások | A családok anyagi gondjai, a családok szétesése, a nevelés, gondozás, törődés hiányából adódó veszélyeztetettség emelkedett. | A gyermekek veszélyeztetettségének csökkentése. | Szociális Szolgáltatásszervezési Koncepció, költségvetés, vonatkozó önkormányzati rendeletek, éves gyermekvédelmi beszámoló | szabadidős programok, kulturált színterek biztosítása; hátrányos helyzetű gyermekekkel foglalkozó szakemberek továbbképzése, szülők bevonását segítő ismeretek | Szociális és Gyermekvédelmi Iroda, Családsegítő és Gyermekjóléti Központ, intézményvezetők | 2018.06.25 | éves beszámolók adatai, szolgáltatások, programok, képzések száma, résztvevők száma | Költségvetési, illetve pályázati forrás, humán erőforrás és a technikai feltételek biztosítása. | Önkormányzati döntés és költségvetési-pályázati forrás biztosítása, megfelelő képzés, megfelelő szakemberek biztosítása mellett folyamatosan fenntartható. |
| 3 | Prevenció – bűnmegelőzés, baleset-megelőzés | A gyermekek gyakrabban válnak bűncselekmény áldozatává. | Figyelemfelhívással, tájékoztatással megelőzhetővé válnak bűncselekmények, az áldozattá, bűnelkövetővé válás. | Szociális Szolgáltatásszervezési Koncepció, költségvetés, éves gyermekvédelmi beszámoló, rendőrségi beszámoló | Bűn- és baleset-megelőzési programok szervezése, előadások, rendezvények tartása. | polgármester | 2018.06.25 | programok, előadások, rendezvények száma, résztvevő iskolák, gyermekek száma | Humán erőforrás, szakemberek; pénzügyi és technikai feltételek biztosítása. | Folyamatos szervezéssel, humán erőforrás biztosításával és megfelelő képzésével fenntartható. |
| III. A nők esélyegyenlősége | | | | | | | | | | |
| 1 | Részmunkaidő-távmunka | Nehéz a kisgyermekes anyukák visszatérése a munka világába. | A gyermekét nevelő szülő teljes munkaidőtől eltérő foglalkoztatásra. | Budapest II. kerületi Polgármesteri Hivatal Esélyegyenlőségi Terve | A Polgármesteri Hivatalban a részmunkaidő-távmunka munkakörök kialakításával, egyéb kedvezményekkel a kisgyermekes anyáknak a munka világába történő visszatérésének a segítése. | Humánpolitikai Iroda | 2018.06.25 | részmunkaidő-távmunka munkakörök száma, egyéb kedvezményben részesülők száma | Költségvetési, pályázati forrás, technikai feltételek biztosítása. | Önkormányzati döntés, költségvetési-pályázati forrás biztosítása mellett folyamatosan fenntartható. |
| 2 | Gyermekek napközbeni ellátásának biztosítása | Nehéz a munkaerő-piaci és a családi feladatok összeegyeztetése. | A munkaerő-piaci és a családi feladatok összeegyeztetésének megkönnyítése a gyermekek napközbeni ellátásának biztosításával. | Szociális Szolgáltatásszervezési Koncepció, költségvetés, Gazdasági Program | Bölcsődék, családi napközik, házi gyermekfelügyelet működtetése, a szolgáltatások, férőhelyek bővítése. | polgármester, Szociális és Gyermekvédelmi Iroda, Művelődési Iroda | 2018.06.25 | intézmények száma, csoportok száma, gyermekek száma, férőhelyek száma | Humán erőforrás, szakemberek; pénzügyi, technikai feltételek biztosítása. | Költségvetési, pályázati forrás, humán erőforrás, megfelelő képzés biztosításával folyamatosan fenntartható. |
| IV. Az idősek esélyegyenlősége | | | | | | | | | | |
| 1 | Térfigyelő rendszer | Az idősek biztonságérzetének növelése szükséges. | Az idősek biztonságérzetének növelése. | Szociális Szolgáltatásszervezési Koncepció, költségvetés, Idősügyi Koncepció, Gazdasági Program | Közterületeken térfigyelő rendszer kialakítása. | polgármester, Városrendészeti és Környezetvédelmi Iroda | 2018.06.25 | térfigyelő kamerák száma | Költségvetési, pályázati forrás, technikai feltételek biztosítása. | Önkormányzati döntés, költségvetési-pályázati forrás biztosítása mellett fenntartható. |
| 2 | Szociális közművelődési szolgáltatások bővítése | Magas az idősek körében az egyedül élők aránya. | Szociális és közművelődési szolgáltatások biztosításával, bővítésével az elmagányosodás jelenségének csökkentése az idősek körében. | Szociális Szolgáltatásszervezési Koncepció, költségvetés, Idősügyi Koncepció, Gazdasági Program, Kulturális Koncepció | Az aktivitást és függetlenséget megőrző programok szervezése, képzések bővítése. | Szociális és Gyermekvédelmi Iroda, Művelődési Iroda | 2018.06.25 | programok száma, résztvevők száma, képzések száma | Költségvetési, pályázati forrás, humán erőforrás, technikai feltételek biztosítása. | Önkormányzati döntés, költségvetési-pályázati forrás biztosítása mellett folyamatosan fenntartható. |
| 3 | Egészségügyi és sport szolgáltatások bővítése | Leggyakoribb betegségek: szív- és érrendszeri megbetegedés, izületi problémák, pszichés problémák. | Egészséges életmód, prevenció. | Szociális Szolgáltatásszervezési Koncepció, költségvetés, Idősügyi Koncepció, Gazdasági Program, Sportkoncepció | Rendszeres mozgást biztosító szolgáltatások, szűrővizsgálat, prevenciós szemlélet erősítése, egészségtudatos magatartás fejlesztése. | polgármester, Művelődési Iroda, II. Kerületi Egészségügyi Szolgálat | 2018.06.25 | programok száma, résztvevők száma, szűrővizsgálatok | Költségvetési, pályázati forrás, humán erőforrás, technikai feltételek biztosítása. | Önkormányzati döntés, költségvetési-pályázati forrás, humán erőforrás, technikai feltételek biztosítása mellett folyamatosan fenntartható. |
| 4 | Prevenció – bűnmegelőzés, baleset-megelőzés | Az idősek gyakrabban válnak bűncselekmény áldozatává. | Figyelemfelhívással, tájékoztatással megelőzhetővé válnak bűncselekmények, az áldozattá válás. | Szociális Szolgáltatásszervezési Koncepció, költségvetés, Idősügyi Koncepció, Gazdasági Program, rendőrségi beszámoló | Bűn- és baleset-megelőzési programok szervezése, előadások, rendezvények tartása; interaktív foglalkozások, tájékoztató szóróanyagok terjesztése, tájékoztató cikkek megjelenése a helyi médiában (Budai Polgár c. folyóirat). | polgármester | 2018.06.25 | tájékoztató anyagok,programok, előadások, rendezvények száma, résztvevők száma, bűnügyi statisztika | Humán erőforrás, szakemberek; pénzügyi, technikai feltételek biztosítása. | Folyamatos szervezéssel, humán erőforrás biztosításával és megfelelő képzésével fenntartható. |
| V. A fogyatékkal élők esélyegyenlősége | | | | | | | | | | |
| 1 | Akadálymentesítés | A kerületi közintézményekben az akadálymentes környezet aránya nem éri el a 100%-ot. | Az önkormányzat folyamatosan törekszik arra, hogy a kerületi közintézményekben a teljes akadálymentesítés megtörténjen. Az intézkedés más célcsoportok – idősek, nők – érdekeit is szolgálja. | Szociális Szolgáltatásszervezési Koncepció, költségvetés, Idősügyi Koncepció, Gazdasági Program, Integrált Városfejlesztési Stratégia | Fizikai környezetben található akadályok megszüntetése, információs és kommunikációs akadályok megszüntetése, lakókörnyezet akadálymentesítését szolgáló program. | polgármester, Beruházási és Városüzemeltetési Iroda | 2018.06.25 | akadálymentes intézmények száma, programok száma, résztvevők száma | humán, pénzügyi, technikai | Önkormányzati döntés, költségvetési, pályázati forrás biztosítása mellett folyamatosan fenntartható. |
| 2 | Lakossági tájékoztató fórum | Információhoz való hozzáférés akadályozott, továbbá a segítő csoportokba való bekapcsolódásra kevés lehetőség van. | Lakossági tájékoztatás internet, konferenciák, fórumok, újságcikkek útján.Az intézkedés más célcsoportok – idősek, nők – érdekeit is szolgálja. | Szociális Szolgáltatásszervezési Koncepció, költségvetés, Gazdasági Program, Integrált Városfejlesztési Stratégia | internet, közterületen WIFI, képzések, fórumok, újságcikkek megjelenése | polgármester | 2018.06.25 | képzések száma, résztvevők száma, WIFI kódot igénylők száma | költségvetés, pályázat | Önkormányzati döntés, költségvetési, pályázati forrás biztosítása mellett folyamatosan fenntartható. |
| 3 | A fogyatékkal élők foglalkoztatásának elősegítése | A fogyatékkal élők, megváltozott munkaképességű személyek elhelyezkedése a munkaerőpiacon nehéz. | A fogyatékkal élők foglalkoztatási esélyeinek növelése, foglalkoztatási mutatóinak javítása. | Szociális Szolgáltatásszervezési Koncepció, költségvetés | A fogyatékkal élők foglalkoztatási esélyeinek növelése, képzések, programok szervezése, foglalkoztatásuk lehetőség szerint az önkormányzat intézményeiben, cégeinél, a Polgármesteri Hivatalban. | polgármester | 2018.06.25 | fogyatékkal élőket foglalkoztató intézmények száma, foglalkoztatottak száma, programok, képzések száma | Humán erőforrás, szakemberek; pénzügyi, technikai feltételek biztosítása. | Folyamatos szervezéssel, humán erőforrás biztosításával és megfelelő képzésével, pénzügyi forrás biztosításával fenntartható. |